CELEX: 32018R1495
Language: mt
Date: 2018-10-08 00:00:00
Title: Regolament ta' Implimentazzjoni tal-Kummissjoni (UE) 2018/1495 tat-8 ta' Ottubru 2018 li jemenda r-Regolament ta' Implimentazzjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva malatijon (Test b'rilevanza għaż-ŻEE.)

9.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 253/1
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/1495
         tat-8 ta' Ottubru 2018
         li jemenda r-Regolament ta' Implimentazzjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva malatijon
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari t-tieni alternattiva tal-Artikolu 21(3) u l-Artikolu 78(2) tiegħu,
         Billi:
         
                     (1)
                  
                  
                     Is-sustanza attiva malatijon ġiet inkluża fl-Anness I tad-Direttiva tal-Kunsill 91/414/KEE (2) li tikkonċerna t-tqegħid fis-suq ta' prodotti għall-protezzjoni tal-pjanti permezz tad-Direttiva tal-Kummissjoni 2010/17/UE (3), bil-kundizzjoni li l-Istati Membri kkonċernati jiżguraw li l-applikant li fuq talba tiegħu tkun ġiet approvata l-malatijon, fost l-oħrajn jipprovdi aktar informazzjoni ta' konferma dwar ir-riskju akut u fit-tul għall-għasafar insettivori.
                  
               
                     (2)
                  
                  
                     Is-sustanzi attivi inklużi fl-Anness I tad-Direttiva 91/414/KEE jitqiesu li ġew approvati skont ir-Regolament (KE) Nru 1107/2009 u huma elenkati fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (4).
                  
               
                     (3)
                  
                  
                     Fil-25 ta' April 2012,, l-applikant ressaq lill-Istat Membru relatur, ir-Renju Unit, l-informazzjoni addizzjonali fil-perjodu ta' żmien previst għas-sottomissjoni tagħha, biex jiġu indirizzati r-rekwiżiti dwar id-data ta' konferma fir-rigward tal-valutazzjoni tar-riskju għall-konsumatur u l-valutazzjoni tar-riskju akut u fit-tul għall-għasafar insettivori, u l-kwantifikazzjoni tal-potenza differenti tal-malaosson u l-malatijon.
                  
               
                     (4)
                  
                  
                     Fil-11 ta' Mejju 2015, ir-Renju Unit ivvaluta l-informazzjoni addizzjonali mressqa mill-applikant u ressaq il-valutazzjoni tiegħu lill-Istati Membri l-oħra, lill-Kummissjoni u lill-Awtorità Ewropea dwar is-Sigurtà fl-Ikel (“l-Awtorità”), fl-għamla ta' addendum tal-abbozz tar-rapport ta' valutazzjoni.
                  
               
                     (5)
                  
                  
                     L-Istati Membri l-oħra, l-applikant u l-Awtorità ġew ikkonsultati u mitluba jipprovdu l-kummenti tagħhom dwar il-valutazzjoni tal-Istat Membru relatur. Fit-2 ta' Frar 2016, l-Awtorità ppubblikat rapport tekniku li kien fih l-eżitu fil-qosor ta' din il-konsultazzjoni dwar il-malatijon (5).
                  
               
                     (6)
                  
                  
                     L-abbozz tar-rapport ta' valutazzjoni, l-addendum u r-rapport tekniku tal-Awtorità ġew rieżaminati mill-Istati Membri u mill-Kummissjoni fi ħdan il-Kumitat Permanenti dwar il-Pjanti, l-Annimali, l-Ikel u l-Għalf, u ġew iffinalizzati f'Jannar 2018 fl-għamla ta' rapport ta' rieżami tal-Kummissjoni għall-malatijon.
                  
               
                     (7)
                  
                  
                     Il-Kummissjoni stiednet lill-applikant iressaq il-kummenti tiegħu dwar ir-rapport ta' rieżami għall-malatijon. L-applikant ressaq il-kummenti tiegħu, li ġew eżaminati bir-reqqa.
                  
               
                     (8)
                  
                  
                     Madankollu, l-informazzjoni mressqa mill-applikant mhijiex biżżejjed u twaqqaf lill-Kummissjoni milli tikkonkludi li l-livell ta' riskji akuti u fit-tul għall-għasafar li jirriżultaw mill-użu tal-malatijon huwa aċċettabbli. Barra minn hekk, il-mitigazzjoni ta' dan ir-riskju permezz ta' miżuri ta' mitigazzjoni tar-riskju għajr l-applikazzjonijiet fis-serer ma jistgħux jiġu realment implimentati.
                  
               
                     (9)
                  
                  
                     Għaldaqstant, filwaqt li jitqies ir-riskju għoli identifikat għall-għasafar, jixraq li jiġu llimitati iktar il-kundizzjonijiet tal-użu tal-malatijon, u b'mod partikolari li jippermettu biss għal applikazzjonijiet fis-serer bi struttura permanenti. Għaldaqstant, jenħtieġ li l-Anness tar-Regolament ta' Implimentazzjoni tal-Kummissjoni (UE) Nru 540/2011 jiġi emendat skont dan.
                  
               
                     (10)
                  
                  
                     Jenħtieġ li l-Istati Membri jingħataw biżżejjed żmien biex jemendaw jew jirtiraw l-awtorizzazzjonijiet tal-prodotti għall-protezzjoni tal-pjanti li fihom il-malatijon.
                  
               
                     (11)
                  
                  
                     Fir-rigward tal-prodotti għall-protezzjoni tal-pjanti li fihom il-malatijon, meta l-Istati Membri jagħtu xi perjodu ta' grazzja skont l-Artikolu 46 tar-Regolament (KE) Nru 1107/2009, jenħtieġ li dak il-perjodu jiskadi fid-29 ta' Jannar 2020.
                  
               
                     (12)
                  
                  
                     Il-Kumitat Permanenti dwar il-Pjanti, l-Annimali, l-Ikel u l-Għalf ma tax opinjoni fil-limitu taż-żmien stabbilit mill-President tiegħu. Att ta' implimentazzjoni tqies bħala neċessarju u l-presidenza ssottomettiet l-abbozz tal-att ta' implimentazzjoni lill-kumitat tal-appell għal aktar deliberazzjoni. Il-kumitat ta' appell ma tax opinjoni,
                  
               ADOTTAT DAN IR-REGOLAMENT:
         
            Artikolu 1
            Emenda tar-Regolament ta' Implimentazzjoni tal-Kummissjoni (UE) Nru 540/2011
            L-Anness tar-Regolament ta' Implimentazzjoni (UE) Nru 540/2011 huwa emendat skont l-Anness ta' dan ir-Regolament.
         
         
            Artikolu 2
            Miżuri tranżizzjonali
            B'konformità mar-Regolament (KE) Nru 1107/2009, meta jkun meħtieġ, l-Istati Membri għandhom jemendaw jew jirtiraw l-awtorizzazzjonijiet eżistenti tal-prodotti għall-protezzjoni tal-pjanti li fihom il-malatijon bħala sustanza attiva sa mhux aktar tard mid-29 ta' April 2019.
         
         
            Artikolu 3
            Perjodu ta' grazzja
            Kull perjodu ta' grazzja mogħti mill-Istati Membri skont l-Artikolu 46 tar-Regolament (KE) Nru 1107/2009 għandu jkun qasir kemm jista' jkun u għandu jiskadi sa mhux aktar tard mid-29 ta' Jannar 2020.
         
         
            Artikolu 4
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-8 ta' Ottubru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 309, 24.11.2009, p. 1.
         
            (2)  Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).
         
            (3)  Id-Direttiva tal-Kummissjoni 2010/17/UE tad-9 ta' Marzu 2010 li temenda d-Direttiva tal-Kunsill 91/414/KEE biex tinkludi l-malatijon bħala sustanza attiva (ĠU L 60, 10.3.2010, p. 17).
         
            (4)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).
         
            (5)  EFSA, Technical report on the outcome of the consultation with Member States, the applicant and EFSA on the pesticide risk assessment of confirmatory data for malathion. EFSA Supporting publication 2016:EN-951. 61 pp.
      
      
         
            ANNESS
            Il-kolonna “Dispożizzjonijiet speċifiċi” tar-ringiela 300, malatijon, tal-Parti A tal-Anness tar-Regolament ta' Implimentazzjoni (UE) Nru 540/2011 hija sostitwita b'dan li ġej:
            
               “PARTI A
               L-użi bħala insettiċida fis-serer bi struttura permanenti biss jistgħu jiġu awtorizzati. L-awtorizzazzjonijiet għandhom ikunu limitati għall-utenti professjonali.
               PARTI B
               Għall-implimentazzjoni tal-prinċipji uniformi, kif imsemmija fl-Artikolu 29(6) tar-Regolament (KE) Nru 1107/2009, għandhom jitqiesu l-konklużjonijiet tar-rapport ta' rieżami dwar il-malatijon, u b'mod partikolari l-Appendiċijiet I u II tiegħu, kif iffinalizzati mill-Kumitat Permanenti dwar il-Pjanti, l-Annimali, l-Ikel u l-Għalf.
               F'din il-valutazzjoni globali, l-Istati Membri jridu jagħtu attenzjoni partikolari:
               
                           (a)
                        
                        
                           lir-rilaxxi minn serer, bħall-kondensazzjoni tal-ilma, l-ilma tad-dranaġġ, il-ħamrija jew is-sottostrat artifiċjali, sabiex jiġi evitat ir-riskju għall-organiżmi akkwatiċi;
                        
                     
                           (b)
                        
                        
                           lill-protezzjoni ta' kolonji tal-pollinaturi mqegħdin apposta fis-serra;
                        
                     
                           (c)
                        
                        
                           lill-protezzjoni tal-operaturi u tal-ħaddiema, biex jiġi żgurat li fejn xieraq, il-kundizzjonijiet tal-użu jippreskrivu l-użu ta' tagħmir ta' protezzjoni personali adegwat;
                        
                     
                           (d)
                        
                        
                           lill-protezzjoni tal-konsumaturi fil-każ ta' komoditajiet proċessati.
                        
                     L-Istati Membri għandhom jiżguraw li l-formulazzjonijiet ibbażati fuq il-malatijon ikunu akkumpanjati mill-istruzzjonijiet meħtieġa biex jiġi evitat kull riskju ta' formazzjoni ta' isomalatijon li jkun jaqbeż il-kwantitajiet massimi permessi waqt il-ħażna u t-trasport.
               Il-kundizzjonijiet tal-awtorizzazzjoni għandhom jinkludu miżuri għall-mitigazzjoni tar-riskju u jipprevedu tikkettar adegwat tal-prodotti għall-protezzjoni tal-pjanti.”